De la mà de Transports Metropolitans de Barcelona (TMB) arriben a casa nostra les portes d'andana verticals, un element de seguretat originari de Corea del Sud.
En una de les andanes de l'estació de Can Cuiàs de la línia 11 del metro TMB de Barcelona (a Montcada i Reixac) ja existeixen, des del 2008, portes d'andana: no debades aquesta línia va ser pionera a l'Estat espanyol pel que fa a la conducció automàtica de combois, que hi funciona des de 2009, i les portes d'andana solen associar-se a aquesta mena de línies sense conductor.
L'altra andana de l'estació (que és terminal de línia) resta tancada al públic: al llarg de 2018 s'instal·laran, per fer-hi proves, unes portes verticals d'andana (VPSD, vertical platform screen doors ).
El sistema VPSD proporciona un espai d'accés al comboi molt més ample que no el que permeten les portes de lliscament horitzontal.
D'aquesta manera, no és imperatiu que el tren s'aturi en una posició exacta, i l'operació del comboi pot guanyar alguns segons i veure incrementada la seva regularitat.
Les VPSD poden ser especialment útils, també, si en una mateixa línia conviuen diversos tipus de configuracions de trens, o fins i tot trens de diferents sèries, cosa que trobem en algunes línies del metro de Barcelona.
Aquesta actuació es desprèn de l'acord signat per TMB amb un conjunt de companyies i institucions tecnològiques sud-coreanes.
Les VPSD que s'instal·laran a Can Cuiàs han estat desenvolupades per l'empresa STraffic, especialitzada en infraestructura viària i ferroviària.
Aquestes portes consisteixen en tres panells rígids (que poden ser transparents o opacs) que llisquen per unes guies verticals i que estableixen una barrera física d'1,80 m d'alçada entre l'andana i el caire del fossat de vies.
Al llarg de sis mesos es duran a terme a Can Cuiàs assajos de fiabilitat i d'integració operativa amb els sistemes de control actuals.
Els trens de la línia 11 que participaran en les proves són de la sèrie 500, en composició de dos cotxes i amb capacitat per a tres-cents viatgers.
Després d'aquest període, si el funcionament de les VPSD resulta satisfactori, podrien tenir lloc fins i tot proves en situació real, amb passatgers.
Un altre avantatge de les portes que es provaran a Can Cuiàs podria ser la facilitat d'automatitzar la maniobra de canvi de sentit al final de la línia, cosa que comportaria una reducció del temps i una millora de la freqüència de pas i habilitaria l'andana, avui desaprofitada, per al seu ús operatiu normal.
En aquesta andana de Can Cuiàs, tancada a l'ús públic, es posaran a prova les portes d'andana verticals (© Transports Metropolitans de Barcelona)
Les VPSD són un sistema que s'està obrint pas sobretot a Corea del Sud: en aquell país no són infreqüents els accidents provocats per les portes d'andana convencionals d'obertura cap als costats (al metro de Seül, per exemple), que han costat la vida a diverses persones en els darrers anys.
Àdhuc si les conseqüències de l'ús de les portes d'andana de moviment horitzontal no fossin tràgiques, el nombre d'incidències de funcionament va en augment any rere any: les set-centes disset portes presents en diverses estacions ferroviàries de Corea del Sud totalitzen de mitjana uns vint-i-dos mil incidents anuals.
Arran de tot plegat, un informe del Ministeri de Territori, Infraestructura i Transport de Corea del Sud proposa la substitució de les portes d'andana convencionals per unes altres de verticals, que s'obren de baix a dalt.
El país asiàtic, val a dir, ja havia fet servir en el passat aquesta mena de portes (per exemple, en una estació del metro de la ciutat de Gwangju s'hi van instal·lar l'any 2006).
Cal assenyalar també que la tecnologia de les VPSD s'ha exportat recentment a infraestructures ferroviàries de Suècia i del Japó, tot i que la companyia responsable no és la mateixa que les implantarà a Barcelona, sinó una altra, SKD Hightech.
Model de demostració de VPSD (© STraffic)
Per saber-ne més: Transports Metropolitans de Barcelona, Kojects, Rail Journal, VPSD [vídeo]
Dimensió social de la mobilitat, Accidents, Instal·lacions ferroviàries